CELEX: 62012CN0543
Language: sk
Date: 2012-11-28 00:00:00
Title: Vec C-543/12: Návrh na začatie prejudiciálneho konania, ktorý podal Najvyšší súd Slovenskej republiky (Slovensko) 28. novembra 2012 — Michal Zeman/Krajské riaditeľstvo Policajného zboru v Žiline

2.3.2013   
            
            
               SK
            
            
               Úradný vestník Európskej únie
            
            
               C 63/8
            
         Návrh na začatie prejudiciálneho konania, ktorý podal Najvyšší súd Slovenskej republiky (Slovensko) 28. novembra 2012 — Michal Zeman/Krajské riaditeľstvo Policajného zboru v Žiline
   (Vec C-543/12)
   2013/C 63/14
   Jazyk konania: slovenčina
   
      Vnútroštátny súd, ktorý podal návrh na začatie prejudiciálneho konania
   
   Najvyšší súd Slovenskej republiky
   
      Účastníci konania pred vnútroštátnym súdom
   
   
      Žalobca: Michal Zeman
   
      Žalovaný: Krajské riaditeľstvo Policajného zboru v Žiline
   
      Prejudiciálne otázky
   
   
               1.
            
            
               Má sa vykladať článok 1 ods. 4 [smernice Rady 91/477/EHS (1), ďalej len „Smernica“] v spojení s článkom 3 Smernice a v spojení s článkom 45 ods. 1 a článkom 52 ods. 1 Charty tak, že
               
                           a)
                        
                        
                           neumožňuje členskému štátu prijať takú právnu úpravu, ktorá by neumožňovala vydanie európskeho zbrojného pasu podľa článku 1 ods. 4 Smernice držiteľovi zbrojného preukazu (príslušného oprávnenia na držanie zbrane), ktorý bol vydaný na iné ako poľovnícke alebo športové účely a ktorý mu inak umožňuje držanie (ako aj nosenie) strelnej zbrane, pre ktorú vydanie tohto európskeho zbrojného pasu žiada,
                           a to aj napriek tomu, že:
                        
                     
                           b)
                        
                        
                           právna úprava tohto členského (domovského) štátu umožňuje tomu držiteľovi aj bez európskeho zbrojného preukazu vyviezť takúto strelnú zbraň zo svojho územia na územie iného členského štátu iba na základe splnenia oznamovacích povinností, pričom postavenie tohto držiteľa by sa ani pri vydaní európskeho zbrojného preukazu nijak vo vzťahu k tomuto domovskému členskému štátu nezmenilo (tzn. tento držiteľ by musel len splniť rovnaké oznamovacie povinnosti)?
                        
                     
         
               2.
            
            
               V prípade kladnej odpovede na prvú otázku, ak právna úprava členského štátu neumožňuje takémuto držiteľovi vydať európsky zbrojný pas, má článok 1 ods. 4 Smernice priamy účinok tak, že členský štát je na základe tohto ustanovenia povinný vydať tomuto držiteľovi európsky zbrojný pas?
            
         
               3.
            
            
               V prípade zápornej odpovede na prvú otázku alebo v prípade zápornej odpovede na druhú otázku, je príslušný orgán povinný vyložiť právnu úpravu členského štátu, ktorá:
               
                           a)
                        
                        
                           výslovne nezakazuje uvedenému držiteľovi získať európsky zbrojný pas, avšak
                        
                     
                           b)
                        
                        
                           upravuje konanie o vydaní európskeho zbrojného pasu len držiteľovi zbrojného preukazu (príslušného oprávnenia na držanie zbrane), ktorý bol vydaný na poľovnícke alebo športové účely,
                        
                     v čo najviac možnej miere tak, že príslušný orgán je povinný vydať európsky zbrojný pas aj držiteľovi zbrojného preukazu, ktorý nebol vydaný na poľovnícke alebo športové účely, pokiaľ je to možné cez nepriamy účinok Smernice?
            
         
      (1)  Ú. v. ES L 256, s. 51; Mim. vyd. 13/011, s. 3.